明妃引
作者：邢居實
朝代：宋

paragraphs: 漢宮有女顔如玉，淺畫蛾眉遠山綠。
披香殿裏夜吹笙，未央宮中朝理曲。
絳紗蒙籠雙蠟燭，簫鼓聲傳春漏促。
玉輦三更別院歸，夜深月照黄金屋。
莓苔滿院無行迹，總爲君王未相識。
上天仙人骨法別，人間畫工畫不得。
嫣然一笑金輿側，玉貌三千斂顔色。
羅幃繡戶掩風香，一朝遠嫁單于國。
金鳳羅衣爲誰縷，長袖弓彎不堪舞。
一別昭陽舊院花，淚灑臙脂作紅雨。
回頭不見雲間闕，黄河半渡新冰滑。
馬蹄已踏遼碣塵，天邊尚掛長門月。
黄沙不似長安道，薄暮微雲映衰草。
羌人馬上鳴胡笳，綠髮朱顔爲君老。
西風蕭蕭郅水寒，啼痕不斷幾闌干。
年年看盡南飛雁，一去天涯竟不還。
少年將軍健如虎，日夕撞鐘搥大鼓。
寶刀生澀旌旗捲，漢宮嫁盡嬋娟女。
寂寞邊城日將暮，三尺角弓調白羽。
安得猛士霍嫖姚，縛取呼韓作編戶。